初秋大熱
作者：孔武仲
朝代：宋

paragraphs: 金神整霜仗，昨日從西回。
謂當有爽氣，吹蕩滄溟開。
誰知祝融軍，執熱䟃𧽼來。
六龍駐長安，無風動浮埃。
窗筠氣烜赩，庭鶴羽摧頽。
向晚蚊聲號，轟轟漸成雷。
徑思去塵囂，登臨千丈臺。
披襟迎清颸，俯聽驚鴻哀。
僕羸不能駕，我馬亦虺隤。
閉關吟愁雲，履迹亂蒼苔。
炎凉自交戰，我輩能忘懐。